Riigikogu liige Märt Sults andis täna Riigikogu esimehele Eiki Nestorile üle petitsiooni süstlavahetuspunkti avamise vastu Põhja-Tallinna elamupiirkondades. Petitsioonile on allkirja andnud enam kui 1930 inimest. Sultsi hinnangul ei pea taolised punktid asuma kohas, mille läheduses asuvad koolid või lasteaiad.
#000002
Sultsi sõnul tuleb ühiskonnas tekkinud vastasseisu tõttu loobuda ideest avada süstlavahetuspunkt Põhja-Tallinnas aadressil Sitsi 28 asuvas kortermajas ning üheskoos huvigruppidega arutleda teiste variantide üle. “Põhja-Tallinna elanikud, nagu ka teiste pealinna linnaosade elanikud, ei ole teeninud ära seda, et nende elamupiirkondades oleks avatud narkosõltlastele mõeldud punkt, mis asuks lasteasutuste läheduses. Lõppkokkuvõttes ei saa ju keegi garanteerida seda, et ühel päeval ei leia väike laps mõnelt mänguväljakult kasutatud süstalt. Me ei pea suurendama pingeid ja kui elanikud on selle vastu, peame nende arvamust kuulda võtma,” seletas riigikogulane Märt Sults, kes lisas, et jagab täielikult kohalike elanike muresid.
#000003
Varem on sel teemal sõna võtnud ka Tallinna abilinnapea Mihhail Kõlvart, kes seisab samuti süstlavahetuspunkti avamise vastu Põhja-Tallinna elamupiirkondades.
#000005